Foto: Grgo Jelavic/PIXSELL



EUROPSKA komisija danas je u Strasbourgu iznijela zaključke o odluci Arbitražnog suda o teritorijalnom sporu između Hrvatske i Slovenije.

> Hrvatska sve usamljenija, zemlje Beneluxa javno podržale Sloveniju oko arbitraže

> Ugledni hrvatski diplomat o arbitraži: "Pa tko će sada nakon svega vjerovati Hrvatskoj na sudu?"

Prvi potpredsjednik Europske komisije Frans Timmermans nakon sastanka je kazao kako "Komisija očekuje implementaciju presude".

Sastanak Komisije na kojemu se raspravljalo o arbitražnom sporu započeo je oko 15 sati. Hrvatska i Slovenija dobile su priliku iznijeti svoje pozicije. Ispred Hrvatske je saslušan povjerenik Neven Mimica, a ispred Slovenije povjerenica Violeta Bulc.



Timmermans je na konferenciji za medije kazao i kako Komisija neće ulaziti u to na koji način će dvije zemlje implementirati presudu.

Tekst se nastavlja ispod oglasa

"Presuda je donesena"



"Radi se o sporu koji traje više od dva desetljeća. Mi smo uvijek zagovarali mirno rješenje sporova, a ovdje smo djelovali u smjeru podrške i olakšavanja samog procesa te smo pomogli pri njegovom uspostavljanju. Presuda je sada ovdje. Komisija ju je uzela u obzir, i mi očekujemo od obje strane da je implementiraju. Pozdravljamo i najavljeni susret hrvatskog i slovenskog premijera. Nećemo nalagati kako se presuda treba implementirati, ali ćemo opet ponuditi pomoć u njezinoj implementaciji. Radi se o bilateralnom pitanju, potrebni su razgovori", rekao je Timmermans.



"Dat ćemo sve od sebe da pomognemo objema stranama te da se presuda implementira na što pošteniji način", zaključio je.

Hrvatska ignorira proces

Podsjetimo, Gilbert Guillame, predsjednik arbitražnog suda u Den Haagu, objavio je 29. lipnja odluku o teritorijalnom sporu Hrvatske i Slovenije na moru i kopnu, prema kojoj Sloveniji pripadaju tri četvrtine Piranskog zaljeva.

Predstavnici Hrvatske nisu se nalazili u sudnici, sukladno odluci Hrvatskog sabora iz srpnja 2015. o povlačenju iz arbitraže zbog "teške povrede arbitražnog postupka".



Hrvatski sabor je krajem srpnja 2015. donio odluku o povlačenju iz arbitražnog sporazuma koji su dvije zemlje potpisale 2009., a Sloveniji predložio da počnu pregovori o alternativnom rješavanju spora.